Der Erbschleicher

Der Erbschleicher is a Poss'n mit G'saung in via Aufzüg vom Johann Nestroy. De easchte Auffüahrung woa'r aum 21. Mai 1840 im Weana Leopoldstädter Theater ois Benefiz-Vuastöllung füa'n Dichta söwa.

 Inhoit
Da Baron Kuppenschnee mechtat sein Neff'n Rudolf enteab'n, weu dea und sei Gattin Pauline z'weg'n vaschiedane Diffarenz'n ausanaundgaunga san. Da hintafotzate v. Walting, dea wo söwa gaunz allanich ollas eab'n mechtat, vasuacht drum mit olle Mitt'ln, a Vasöhnung von de zwaa und a Ausspråch mit'n Kuppenschnee zum vahindan. Sei Diena Jean hüft eahm dabei und vasuacht, in Robert sein brav'n Diena Friedrich auf eahna Seit'n zum bringa und schenkt eahm drum 40 Guid'n:1 Guid'n woa'n 120 Kreuza, a Zwanz'ga 20 Kreuza, a Grosch'n 3 Kreuza
 „Da hast du. Betrachte es als ein kleines Darangeld vom Herrn von Walting, du wirst ihn gewiß von der splendidesten Seite kennen lernen.“ (1ter Act, 7te Scene)Huish: Johann Nestroy; Stücke 16/II. S. 13.
Da sensateaunsgiariche Gåstwiat Tost mischt se üwaroi eine und bringt drum aa ollas duachanaunda. Da Walting mechtat eahm füa seine Åbsicht'n eispaunna, in Rudolf und de Pauline vom Kuppenschnee feanzumhoit'n, owa da Tost wechselt so g'schwind de Seit'n, dass a boid söwa nimma waaß, zu wem a eigentli no hoit.

Da Dappel suacht sei Braut Agnes, de wo in da Stådt 's Glick måch'n mecht und wiad vom Radschuh ois Fuahmaunn augaschiat. De Köllnarin Everl, in Tost sei Tochta, måcht eahm scheene Aug'n, weu's glaubt, in eahm in Richtich'n g'fund'n zum hau'm:
 „Folgsam ist er auch; der hätt' so alle Eigenschaften, wie ich mir's wünsch.“ (1ter Act, 17te Scene)Huish: Johann Nestroy; Stücke 16/II. S. 27.
Da Moorbach kummt mit sein ehemålich'n Mündel Pauline, damit a hamlich's Treff'n mit'n Kuppenschnee und de Vasöhnung mit'n Rudolf arraunschiat wiad. Ea augaschiat de Agnes, de wo ois Pauline vakleidet in Walting und seine Spitz'ln auf a foische Spua lock'n soi. Da Dappel plåtzt dazwisch'n, is si owa net sicha, ob a de Agnes wiaklich dakennt håt.
 „Es geht eine dunkle Sage in der Welt von einem Mandel, welches beim Sterz g'standen ist,wia's Mand'l beim Steaz = råtlos (Franz Seraph Hügel: Der Wiener Dialekt: Lexikon der Wiener Volkssprache. 1873) was dieses Mandel damals empfunden hat, das empfind' ich jetzt; was gebet ich jetzt drum, wenn ich g'wiß wüßt', daß das die Agnes nit ist?“ (3ter Act, 15te Scene)Huish: Johann Nestroy; Stücke 16/II. Varianten, S. 196. (Dea Text vom Dappel is owa nua'r in an anzich'n Theatamanuskript zum find'n, ohdruckt bei: Vinzenz Chiavacci/Ludwig Ganghofer: Gesammelte Werke, Band VII)
Da Walting entfüaht wia vuag'sech'n de foische Pauline, da Dappel mechtat's befrei'n, wia de zwaa owa dabei entdeckt wea'n und da Jean scho vom Umbringa red't, kummt im letzt'n Moment da Kuppenschnee dazua. De echte Pauline håt eahn üwa'n Walting seine Intrig'n aufkläat, da Rudolf und sie vasöhnan si, da Dappel kriagt de von de Spinnarei'n kuriate Agnes, nua da Walting geht lea aus. Da Dappel stöit vagnügt fest:
 „Der hat sein' Fetten 'kriegt,seine Fetten kriag'n = sei gebührende Stråf kriag'n der Böswicht!“ (4ter Act, 15te Scene)Huish: Johann Nestroy; Stücke 16/II. S. 77.

 Weaksg'schicht' 
In Nestroy sei Vualåg woa de französesche komische Opa La Reine d'un jour (Königin für einen Tag)Faksimile vom Originaltext in Huish: Johann Nestroy; Stücke 16/II. S. 307–338. vom Adolphe Adam. Des Libretto haum da Eugène Scribe und da Jules-Henri Vernoy de Saint-Georges g'schrieb'n, de Uarauffüahrung woa aum 19. Septemba 1839 in da Opéra-Comique von Paris. In Deitschlaund is aum 23. März 1840 in München und aum 14. April 1840 in Berlin g'spüit wua'n. In Nestroy sei Fåssung woa net b'sundas eafoigreich, weu da Stoff z'weg'n da Üwatrågung von da lyrisch-heroischen Oat in da Opa in de deabkomische Poss'n nimma so guat woa. Des Vaudeville Vierundzwanzig Stunden Königin vom K. W. Koch, des wås in Nestroy sei Weak boid vadrängt håt. Da Nestroy håt de G'schicht in voikstümliche und in private Situateaunan umg'waund'lt.Otto Rommel: Nestroys Werke. S. LV–LVI

In La Reine d'un jour aungaschiat da portugiesische Kapitän Graf d'Elvas de naive Modistin Francine Camusat ois Doppegängarin von dera englisch'n Kenigin Katharina von Braganza, damit von da echt'n Kenigsfamilie vom Karl II. ohg'lenkt wiad, de wo de Wiedaheastöllung von da Monarchie und in Stuaz von de Cromwell-Auhänga vuabereit'n. Da Liabhåwa von da Francine, da Matros' Marcel, glaubt owa, se betrüagt eahm mit'n d'Elvas und drum foaht a so wia olle aundan Beteulicht'n nåch England. In da Wiatschåft vom Trim Trumble kummt's zum Finale, de Francine tritt ois Kenigin auf, soi drum von de Republikana umbråcht wea'n und wiad im letzt'n Moment von kenigstreiche Soidåt'n befreit und reich belohnt.Inhoitsaugåb in Brukner/Rommel: Johann Nestroy, Sämtliche Werke. S. 586–592.

Beim Nestroy wiad de Francine zua Agnes, da Marcel zum Dappel, da Graf d'Elvas zum Moorbach, da Trim Trumble zum Tost, des Kenigspoa zum Rudolf und da Pauline und aus dene Republikana wea'n da von Walting und da Jean.

Die Üwaaustrengung vom Dichta woa bei dem schwåch'n Stückl zum gspüa'n, weu dea auf'n Wunsch vom Direkta Carl Carl neb'n dem Stücklschreib'n aa no auf de Bühnan vom Leopoldstädter und vom Theater an der Wien spüi'n håt miass'n.Helmut Ahrens: Bis zum Lorbeer versteig ich mich nicht. S. 218.

Da Nestroy håt in Simon Dappel, da Wenzel Scholz in Gregorius Tost, da Alois Grois in Fuahmau Radschuh, da Franz Gämmerler in Neffen Adolf, da Ignaz Stahl in Kapetalist'n Uhu, de Eleonore Condorussi de Agnes und in Nestroy sei Leb'nsgefäahtin Marie Weiler de Everl g'spüit.Faksimile des Theaterzettels in Huish: Johann Nestroy; Stücke 16/II. S. 269.

A net b'sundas eafoigreiche Wiedaaufnauhm' von dem Stückl woa'r aum 13. Dezember 1845 im Theater in der Leopoldstadt, wiedarum mit de Hauptakteua Nestroy, Scholz und Grois.

A Origenäumanuskript vom Nestroy, wo da Tit'l in ana Raundnotiz ois Die gnädige Frau augeb'n wiad, is no vuahaund'n, genauso ois wia'r a Szenario mit demsöb'n Titel und an ziemli genau'n Szenanåblauf.Handschriftensammlung der Wienbibliothek im Rathaus, Signaturen I.N. 33.738 und 36.762.

 Zeidungskritik 
In dera füa'n Nestroy imma guatg'sinnt'n Wiener Theaterzeitung vom Adolf Bäuerle woa'r aum 23. Mai 1840 a launge Besprechung saumt ana Inhoitsaugåb' zum les'n:
 „In jedem Produkte Nestroys, selbst wenn es ein schwächeres wäre, liegt Vorrat genug, um zehn ordinäre Lokalpossen, wie sie gewöhnlich gang und gäbe sind, damit auszustatten. Das gilt denn auch von dieser Novität, die sich zwar nicht ganz den gelungenen Arbeiten des Dichters anreiht, aber doch eine Fülle von Witz und gesunder Laune beherbergt. […] Das Haus war ungemein voll und beehrte den Dichter mehrmals mit schmeichelhaften Zeichen seiner besonderen Teilnahme. Er wurde nach vielen Szenen, nach jedem Akte, und am Schlusse zweimal gerufen. Auch Herrn Scholz, Herrn Grois und Dem.Dem. oda Dlle. woa de Ohküazung füa Demoiselle (= „Fräulein“), de seinazeit übliche Bezeichnung von de unvaheirat'n Damen im Ensemble; de vaheirat'n Schauspülarinna san mit Mad. („Madame“) auf'n Theatazedl g'staund'n Condorussi widerfuhr gleiche Ehre.“
De Wiener Zeitschrift håt aum 25. Mai wesentli kritischa g'schrieb'n:
 „Der Stoff ist verwickelt genug, aber auch ziemlich unwahrscheinlich und bedeutend gewagt, für ein komisches Stück übrigens unzulänglich und daher mit eingeschobenen Figuren vollgepfropft, die nicht eben auf die glücklichste Weise in die Intrige verflochten sind, in der Charakteristik tut besonders eine augenfällige Inkonsequenz und eine gewisse Roheit weh, die der Wirkung wenig Vorteil bringt.“
Im Sammler woa'r a launge Rezenseaun mit ana aum End do no freindlich'n Manung ohdruckt wua'n; aum 23. Mai woa'r a schäafare Kritik im Humorist zum les'n, wo dea zum Nestroy fåst imma unfreindliche Moritz Gottlieb Saphir g'schrieb'n håt, in dea wo de Schwåchstöll'n von dem Stückl genau aufzöht wua'n san.Brukner/Rommel: Johann Nestroy, Sämtliche Werke. S. 593–601. (für das ganze Kapitel)

Nåch da Wiedaraufnauhm håt daunn – so wia'r a aundare Theatazeitschrift'n – Der Humorist aum 15. Dezemba (Nr. 229, S. 1195) g'mant:
 „Nestroys ‚Erbschleicher‘ , welcher im Theater an der Wien vor mehreren Jahren kein besonderes Glück gemacht hatte, suchte dasselbe vorgestern auf dieser Bühne [Leopoldstädter Theater], und die Aufnahme war eine etwas freundlichere.“Huish: Johann Nestroy; Stücke 16/II. S. 137.

 Spätare Fåchkritik 
Eascht seit dene Sechzgajahrln vom 20. Joahrhundat håt si de Nestroy-Foaschung wiedarum mi'n Erbschleicher beschäftigt.

Beim Franz H. Mautner wiad des Stückl ois „Rückfall“ nåch'n Eafoig vom Der Färber und sein Zwillingsbruder  (1840) g'sehg'n, weu's nämli a Zwittaprodukt in da Richtung zum melodramatisch'n Intrigenstückl warat und ois solchanes fåst nimma ois Poss'n bezeichn' wea'n kunntat.Franz H. Mautner: Nestroy. Heidelberg 1974.

Da Otto Basil siacht des Weak ois „ein etwas aus Nestroys Art geschlagenes Werk“, weu's „des kaustischenkaustisch = boshåftich, mokant, schoaf, spöttisch (Duden online ) Witzes, der für Nestroy so eigentümlich ist, entbehre“.Otto Basil: Johann Nestroy in Selbstzeugnissen und Bilddokumenten. (= rororo bildmonographien. 132). Reinbek bei Hamburg 1967.

Aundare Foascha denk'n ähnlich – a Vasuch von da Eva Reichmann, in Nestroy sein politisch'n Konservativismus und sei Festhoit'n aum feudal'n Ständestååt geg'n an Liberalismus und Kapitalismus aus dem Stückl zum beweis'n, is olladings a Einz'lmanung blieb'n.Eva Reichmann: Konservative Inhalte in den Theaterstücken Johann Nestroys. S. 92 f.

 Literatua 
 Helmut Ahrens: Bis zum Lorbeer versteig' ich mich nicht. Johann Nestroy, sein Leben. Societäts-Verlag, Frankfurt am Main 1982, ISBN 3-7973-0389-0.
 Louise Adey Huish: Johann Nestroy; Stücke 16/II. In: Jürgen Hein/Johann Hüttner/Walter Obermaier/W. Edgar Yates: Johann Nestroy, Sämtliche Werke, Historisch-kritische Ausgabe. Deuticke, Wien 1998, ISBN 3-216-30313-6, S. 1–78, 99–240.
 Otto Rommel: Nestroys Werke. Auswahl in zwei Teilen, Goldene Klassiker-Bibliothek, Deutsches Verlagshaus Bong & Co., Berlin/ Leipzig/ Wien/ Stuttgart 1908.
 Fritz Brukner/Otto Rommel: Johann Nestroy, Sämtliche Werke. Historisch-kritische Gesamtausgabe, zehnter Band, Verlag von Anton Schroll & Co., Wien 1927.

 im Netz 
 Eva Reichmann: Konservative Inhalte in den Theaterstücken Johann Nestroys: Agnes. Königshausen & Neumann, 1995, ISBN 3-8260-1055-8. (ohg'ruaf'n aum 13. Juni 2014)

 Beleg 

Kategorie:Johann Nestroy
Kategorie:Literarisches Werk
Kategorie:Drama
Kategorie:Literatur (19. Jahrhundert)
Kategorie:Alt-Wiener Volkstheater
Kategorie:Literatur (Deutsch)
Kategorie:Literatur (Österreich)
Kategorie:Artikel auf Wienerisch